Indul a 2018-as Részvényfutam tőzsdejáték | IfiPress
Megjelent: 2018. január 29., hétfő 14:59 | Forrás: MTI
A Budapesti Értéktőzsde (BÉT) honlapjáról elérhető, a tőzsde és a Pénziránytű Alapítvány közös játékának célja a befektetői tudatosság növelése és a tőzsdei ismeretek bővítése. A február 28-ig tartó versenyen összesen 600 ezer forint értékben nyerhetnek díjakat a legjobban teljesítő részvényfutamosok.
Az alapítvány közleményében felidézte, tavaly év végén fogadta el a kormány a lakosság pénzügyi tudatosságát fejlesztő hétéves nemzeti stratégiát. A Nemzetgazdasági Minisztérium vezetésével kidolgozott stratégia megvalósítását a többi között a Magyar Nemzeti Bank, valamint a jegybank kezdeményezésére létrejött Pénziránytű Alapítvány programjai is segítik.
A játék alatt a BÉT Prémium és Standard kategóriájába sorolt negyven részvénnyel és a BUX ETF-fel (tőzsdén kereskedett befektetési alap, amely a BUX index értékének változását követi) valós idejű árfolyamok mellett kereskedhetnek a résztvevők, és a napi három, a tudásanyag bővítését szolgáló kvízkérdésekre adott válaszaikkal is növelhetik profitjukat.
A február 28-ig tartó versenyen összesen 600 ezer forint értékben nyerhetnek díjakat a legjobban teljesítő részvényfutamosok. A játék végén a legmagasabb értékű portfoliót elérő diákot és tanárt díjazza a tőzsde, emellett a legtöbb helyes kvízválaszt adó játékosok is kapnak ajándékot.
A Pénziránytű Alapítvány további különdíjakat ajánl fel a pénzügyi nevelést kiemelten fontosnak tartó középiskolákat és kollégiumokat összefogó Pénziránytű Iskolahálózat legjobban szereplő diákjai és tanárai, valamint a legaktívabb iskolák számára.
Merényi Zsuzsanna, a Pénziránytű Alapítvány oktatási igazgatója a közlemény szerint elmondta: a másodszor megrendezett játék egyik újdonsága a négy tőzsdei témakörre kidolgozott oktatási háttéranyag, amelyre támaszkodva a pedagógusok életszerű pénzügyi ismereteket fejlesztő órákat tarthatnak a középiskolás diákoknak a játék alatt vagy a későbbiekben is.
Végh Richárd, a Budapesti Értéktőzsde elnök-vezérigazgatója kiemelte, minél korábban le kell rakni az alapokat, a fiatalon elsajátított sokrétű pénzügyi tudás ad hátteret a későbbi, megfelelő pénzügyi döntések meghozatalához.
játék, Részvényfutam, tózsde